Vrapuesit kenianë dhe dopingu
Reputacioni i atletëve nga Kenia rrezikohet nga skandali i dopingut
Atletika e Kenias është lëkundur pasi fituesja e maratonave të Bostonit dhe Çikagos rezultoi pozitive për përdorimin e substancave të paligjshme. Sipas një raporti të kohëve të fundit, dopingu po bëhet një çështje serioze në vend dhe tani disa vrapues nga Kenia kanë frikë se skandali mund të mjegullojë reputacionin e tyre, si vrapuesit më të shpejtë në botë. Hilary Heuler njofton nga Nairobia. Kur Rita Jeptoo kapërceu vijën e finishit në Maratonën e Çikagos në tetor, duke e fituar këtë garë për herë të dytë, nuk ishin vetëm spektatorët ata që e duartrokitën. Bashkatadhetarët kenianë të Jeptoo-s menduan se kishin shënuar një tjetër fitore atletike impresionuese. Jeptoo po ashtu pati fituar Maratonën e Bostonit tre herë dhe dy vrapues të tjerë kenianë dolën të parët në maratonën që u zhvillua në Nju jork në fillim të nëntorit. Por kjo eufori nuk zgjati shumë. Në fund të tetorit doli se Jeptoo kishte rezultuar pozitiv për përdorimin e substancës EPO, e njëjta drogë që rrit performancën sportive, të cilën pati pranuar se kishte përdorur edhe çiklisti amerikan Lance Armstrong. Jeptoo është atletja e vetme keniane e një niveli të lartë sportiv që rezulton pozitive për përdorimin e një substance të ndaluar. Jeptoo mohon të ketë përdorur EPO. Atletika e Kenias, komiteti drejtues i sporteve të vendit, e ka kujtuar publikun se rezultati i analizave të saj ende nuk është i përfundimtar. Por ky skandal e ka shokuar tashmë komunitetin atletik të Kenias. John Mwithiga prej 25 vjetësh trajnon atletë nga Kenia, përfshirë një numër atletësh që kanë shënuar rekorde kombëtare. Ai thotë se dopingu është bërë problem vetëm kohët e fundit. Jeptoo nuk është atletja e parë nga Kenia, që kapet me doping dhe John Mwithiga thotë se edhe para skandalit të fundit, reputacioni i Kenias për vrapues që nuk përdorin substanca të paligjshme, kishte filluar të ndryshonte. Akuza të tilla e shqetësojnë John Mwithigan, që këmbëngul se rezultatet e larta të atletëve të tij janë në saje të stërvitjes së madhe dhe talentit natyral. Menaxherët e huaj, thotë ai, janë përgjegjësit për futjen e drogave mes sportistëve kenianë. Profesori për ligjet dhe mjekësinë sportive, Moni Wekesa, është dakord me pothuajse gjithshka që thotë John Mwithigan. Disa muaj më parë, Moni Wekesa kryesoi një task-forcë kundër dopingut, raporti i së cilës i paraqitur muajin e kaluar ishte problematik për Kenian. Sipas raportit, vendi nuk ka asnjë lloj kontrolli për parandalimin e dopingut dhe se drogat mund të përdoren nga të gjithë; po sipas raportit, shumica e atletëve nuk kanë informacion të mjaftueshëm për të bërë zgjedhjet e duhura. Por të thuash se të gjithë atletët nga Kenia marrin drogë, do të ishte e padrejtë, thotë ai, sidomos duke patur parasysh që substancat e ndaluara përdoren më shumë në Perëndim. Por ai shton se ndjekja me kujdes e performancës së sportistëve nga Kenia do të ishte diçka e mirë për vendin. Në fillim të nëntorit, një ministër i qeverisë së Kenias pranoi se vendi ka probleme me dopingun dhe njoftoi planet për hapjen e një agjencie kundër dopingut brenda këtij viti.